b'\n_START_ARTICLE_\nKristiina Ojuland\n_START_PARAGRAPH_\nKristiina Ojuland (s\xc3\xbcndinud 17. detsembril 1966 Kohtla-J\xc3\xa4rvel) on Eesti poliitik. Ta kuulus 11. aprillist 1995 kuni 5. juunini 2013 Eesti Reformierakonda. Ta oli 2002\xe2\x80\x932005 Eesti v\xc3\xa4lisminister ja 2009\xe2\x80\x932014 Euroopa Parlamendi liige.\n_START_SECTION_\nElulugu\n_START_PARAGRAPH_\nKristiina Ojuland \xc3\xb5ppis J\xc3\xb5hvi 1. Keskkoolis. 11. klassis astus ta komsomoli. Ta l\xc3\xb5petas kooli 1985. aastal. 1990 l\xc3\xb5petas ta juristina Tartu \xc3\x9clikooli. 2000. aastal alustas ta magistri\xc3\xb5pinguid Tartu \xc3\x9clikoolis politoloogia erialal ja l\xc3\xb5petas need augustis 2010 riigiteaduste teadusmagistri kraadi kaitsmisega. 1992 l\xc3\xa4bis ta Eesti Diplomaatide Kooli, saades diplomaadikutse. Ta on t\xc3\xa4iendanud end Genfi rahvusvaheliste suhete instituudis ja Viini Diplomaatia Akadeemias._NEWLINE_Ta on propageerinud eesti keele kaitset lisava klausli lisamist Eesti p\xc3\xb5hiseadusesse.\n_START_SECTION_\nRiigikogu\n_START_PARAGRAPH_\nOjuland on tavaliselt oma riigikogu liikmele m\xc3\xb5eldud kuluh\xc3\xbcvitisi kasutanud maksimaalselt. "See, kuidas riigikogu liige kasutab talle t\xc3\xb6\xc3\xb6ks m\xc3\xb5eldud kuluh\xc3\xbcvitisi, on s\xc3\xbcgavalt iga inimese s\xc3\xbcdametunnistuse k\xc3\xbcsimus," \xc3\xbctles ta._NEWLINE_1997. aastal tabati toona riigikokku kuulunud Ojuland autoroolist 0,4-promillise joobega. 2002. aastal kritiseeris ta samuti joobes autot juhtinud Indrek Tarandit: "Mul on \xc3\xa4\xc3\xa4rmiselt piinlik teada saada, et see juhtus ministeeriumi auto roolis ajal, kui kantsler oli puhkusel."\n_START_SECTION_\nV\xc3\xa4lisminister 2002\xe2\x80\x932005\n_START_PARAGRAPH_\n2002. aastal lagunes Mart Laari teine valitsus. Moodustati Siim Kallase valitsus, kus Ojuland sai v\xc3\xa4lisministriks. Samal kohal j\xc3\xa4tkas ta ka j\xc3\xa4rgmises, Juhan Partsi valitsuses._NEWLINE_Veebruaris 2005 esitas peaminister Parts president R\xc3\xbc\xc3\xbctlile ettepaneku vabastada v\xc3\xa4lisminister usalduse kaotuse t\xc3\xb5ttu ametist, mida p\xc3\xb5hjendati kaitsepolitsei aruandega, kust selgus, et v\xc3\xa4lisministeeriumis valitseb riigisaladustega \xc3\xbcmberk\xc3\xa4imisel korralagedus. Prokuratuuri ja kaitsepolitsei poolt hiljem l\xc3\xa4biviidud uurimine aga n\xc3\xa4itas, et "ei leidnud kinnitust, et m\xc3\xb5ni isik, kellele salastatud usaldati, oleks need \xc3\xa4ra kaotanud. Kogutud t\xc3\xb5enditest n\xc3\xa4htus, et dokumentide t\xc3\xb6\xc3\xb6tlemine toimus turvaalal etten\xc3\xa4htud ruumides, ning teabe avalikustamist pole tuvastatud." Uueks v\xc3\xa4lisministriks sai Rein Lang.\n_START_SECTION_\nXI Riigikogu ja Euroopa Parlament\n_START_PARAGRAPH_\nXI Riigikogu valimiskampaania k\xc3\xa4igus osales ta Rakveres \xc3\xbcritusel, kus Robert Antropov astus \xc3\xbcles Elvis Presleyna ja Ojuland Marilyn Monroena. Antropov ei p\xc3\xa4\xc3\xa4senud Riigikokku, Ojuland p\xc3\xa4\xc3\xa4ses._NEWLINE_2009. aastal sai Kristiina Ojuland Euroopa Parlamendi liikmeks.\n_START_SECTION_\nV\xc3\xa4ljaarvamine Reformierakonnnast\n_START_PARAGRAPH_\n2013. aastal puhkes Reformierakonnas skandaal, kui selgus, et mitmes piirkonnas oli erakonna sisevalimistel h\xc3\xa4\xc3\xa4letustulemusi v\xc3\xb5ltsitud ja h\xc3\xa4\xc3\xa4letust m\xc3\xb5jutatud. V\xc3\xa4hem tuntud poliitikute k\xc3\xb5rval oli skandaali segatud ka Kristiina Ojuland, kes sihilikku h\xc3\xa4\xc3\xa4ltepettust eitas._NEWLINE_Partei juhatuse otsusega heideti ta siiski 2013. aasta juuni alguses Reformierakonnast v\xc3\xa4lja._NEWLINE_Riigikogu Reformierakonna fraktsiooni liige Imre Soo\xc3\xa4\xc3\xa4r kinnitas, et juhatuse koosolekul ei leidnud t\xc3\xb5estamist, et Ojuland oleks andnud identiteedivarguseks otsese k\xc3\xa4su, tegelikult polnud \xc3\xbchtegi reaalset t\xc3\xb5endit, e-kirja v\xc3\xb5i midagi muud, mis oleks seniseid kahtlusi kinnitanud, otsest t\xc3\xb5estust, nagu oleks ta k\xc3\xa4skinud teiste inimeste nimel enda eest sisevalimistel h\xc3\xa4\xc3\xa4letada, ei leitud, seep\xc3\xa4rast ei nimetanud ka aukohus Ojulandi v\xc3\xa4ljaheitmise ettepanekut tehes mitte identiteedivargust, vaid erakonnale kahju tekitamist.\n_START_SECTION_\nAserbaid\xc5\xbeaani-visiit Euroopa Parlamendi liikmena\n_START_PARAGRAPH_\n2013. aasta oktoobris k\xc3\xa4is juba aastaid Aserbaid\xc5\xbeaani suunal tegutsenud ning riigi arengut kiitnud Kristiina Ojuland Euroopa Parlamendi ametliku delegatsiooni v\xc3\xa4lise liikmena vaatlemas Aserbaid\xc5\xbeaani presidendivalimisi. "Valimised olid l\xc3\xa4bipaistvad, vabad ja ausad," kinnitas ta, \xc3\xb5nnitledes sel puhul Aserbaid\xc5\xbeaani rahvast. Ojulandi hinnang p\xc3\xa4lvis kriitikat nii ajakirjanduses kui ka teistelt poliitikutelt, kuna Euroopa Julgeoleku- ja Koost\xc3\xb6\xc3\xb6organisatsiooni (OSCE) vaatlejad leidsid t\xc3\xb5siseid ja \xc3\xbcle\xc3\xbcldisi rikkumisi valimisprotseduuri k\xc3\xb5ikidel etappidel, Aserbaid\xc5\xbeaani valimiskomisjon aga avaldas ametlikku nutitelefonirakendust reklaamides kogemata valimistulemused (senise presidendi \xc4\xb0lham \xc6\x8fliyevi \xc3\xbclekaaluka v\xc3\xb5idu) juba p\xc3\xa4ev enne valimiste toimumist. Ojuland ise v\xc3\xa4itis, et k\xc3\xbclastas Aserbaid\xc5\xbeaani sealse parlamendi kutsel ning reisikulud maksti Euroopa Parlamendi liikmele ette n\xc3\xa4htud visiitide eelarvest. 2014. aasta veebruaris teatas parlamendi eetikakomitee, et Ojuland ja veel kaheksa liiget rikkusid reegleid, kuna Ojuland ja teised liikmed k\xc3\xa4isid Aserbaid\xc5\xbeaanis sealse valitsuse raha eest ning oleksid pidanud seda ka oma kodulehel teatama.\n_START_SECTION_\nUus erakond\n_START_PARAGRAPH_\n2014. aasta alguses teatas Ojuland soovist luua uus partei. Algatusr\xc3\xbchma ei kuulunud ajakirjanduse teatel teisi tuntud poliitikuid. Esialgselt tahtis Ojuland v\xc3\xb5tta partei nimeks kunagise NO99 teatrietenduse eeskujul \xc3\x9chtne Eesti, ent kui teater keeldus talle kaubam\xc3\xa4rki loovutamast, nimetas poliitik teatriinimesi "geneetilisteks kommunistideks ja nende sabarakkudeks", kes "p\xc3\xbc\xc3\xbcavad end kultuuriinimeste sirmi alla paigutada". Seej\xc3\xa4rel otsustati uue erakonna nimeks v\xc3\xb5tta Rahva \xc3\x9chtsuse Erakond. _NEWLINE_2015. aasta Riigikogu valimistel sai R\xc3\x9cE 0,4% valijate h\xc3\xa4\xc3\xa4ltest (2290 h\xc3\xa4\xc3\xa4lt). L\xc3\xa4\xc3\xa4ne-Virumaal, Valimisringkonnas nr 6 kandideerinud Ojuland sai 274 h\xc3\xa4\xc3\xa4lt ning valituks ei osutunud._NEWLINE_Kristiina Ojuland kandideeris ka 2014. aasta Euroopa Parlamendi valimistel \xc3\xbcksikkandidaadina ja kogus 3024 h\xc3\xa4\xc3\xa4lt, millest ei piisanud valituks saamiseks.\n_START_SECTION_\nMassiimmigratsioonivastane v\xc3\xb5itlus\n_START_PARAGRAPH_\n2015. aasta kevadel ja suvel p\xc3\xa4lvis Ojuland t\xc3\xa4helepanu immigratsiooni vastustavate seisukohtadega. Muuhulgas esines ta avaldustega nagu "\xef\xbf\xbcJ\xc3\xa4rjekordselt n\xc3\xa4en t\xc3\xa4ies t\xc3\xb6\xc3\xb6j\xc3\xb5us noort neegrit Itaalias raha kerjamas inimestelt, kes ausa t\xc3\xb6\xc3\xb6ga on oma l\xc3\xb5unas\xc3\xb6\xc3\xb6gi v\xc3\xa4lja teeninud," "See neegrite k\xc3\xbcsimus on Eesti jaoks eksistentsiaalne ja tagasip\xc3\xb6\xc3\xb6rdumatu. Kui lubame nad sisse, siis on ajalugu juba v\xc3\xb5imatu muuta," ning "T\xc3\xa4na tunnen mina valge inimesena, et valge rass on ohus." Augustis kutsus ta Facebookis \xc3\xbcles koostama "reeturite nimekirja": "Hakkame koos kaardistama nimeliselt inimesi, kes on juba alustanud Eestimaa maham\xc3\xbc\xc3\xbcmist moslemitele ja neegritele."_NEWLINE_Intervjuus Laup\xc3\xa4evalehele \xc3\xbctles ta: "Kui te k\xc3\xbcsite, kas ma vihkan pagulasi, vastan, et ei vihka. Ma lihtsalt armastan Eestimaad. Kavatsen seda Eestit kaitsta muutuste eest, mida toob kaasa massiimmigratsioon".\n_START_SECTION_\nSuhtumine seksuaalv\xc3\xa4hemustesse\n_START_PARAGRAPH_\nEuroopa parlamendis oli Ojuland LGBT intergrupi (mingis kindlas k\xc3\xbcsimuses \xc3\xbchiste vaadetega liikmete toetusr\xc3\xbchm) liige._NEWLINE_2012. aastal Euroopa Parlamendi projekti NISO (projekt, mille eesm\xc3\xa4rgiks oli kodaniku- ja meediahariduse kaudu t\xc3\xb5sta \xc3\xb5pilaste arvu, kes peavad lugu v\xc3\xb5rd\xc3\xb5iguslikkusest ja inim\xc3\xb5igustest) t\xc3\xb6\xc3\xb6tulemuste tutvustamise ajal r\xc3\xb5hutas Ojuland sallivuse olulisust \xc3\xbchiskonnas. Ta \xc3\xbctles, et "Eesti v\xc3\xa4iksuse juures on oluline v\xc3\xa4\xc3\xa4rtustada igat kodanikku ning v\xc3\xa4ltida t\xc3\xb5rjuvat suhtumist v\xc3\xa4hemustesse" ja et "Salliv ja toetav suhtumine saab alguse paljuski perekonnast ja koolist."_NEWLINE_9. novembril 2015 \xc3\xbctles Ojuland TV3 saates "KolmeDok", et ta n\xc3\xa4eb "homokultuuri" propageerimises ohtu Euroopa tsivilisatsioonile ja "tervetele perekondadele" ning et massimeedia esitab tasakaalustamatult enam infot homokultuuri kohta kui traditsiooniliste perev\xc3\xa4\xc3\xa4rtuste kohta.\n_START_SECTION_\nV\xc3\xb5itlus islami vastu\n_START_PARAGRAPH_\n2016. aasta aprillis tegi Kristiina Ojuland ettepaneku keelustada Eestis avalikes kohtades koraani \xc3\xb5petuste ning selle mis iganes vormis j\xc3\xa4rgimine ja propageerimine: "T\xc3\xa4nasel p\xc3\xa4eval on islamiga seotud negatiivne ja kuritegelik pool nii valdav, et meie riigi ja rahva, eriti meie naiste ja laste julgeoleku ennetavaks kaitsmiseks peame sellist sammu vajalikuks."\n_START_SECTION_\nMuud ettev\xc3\xb5tmised\n_START_PARAGRAPH_\n2007. aastal osales Kristiina Ojuland telesaates "Tantsud t\xc3\xa4htedega", kus tema partneriks oli Aleksander Makarov. Ta ei tulnud paremate sekka.\n_START_SECTION_\nIsiklikku\n_START_PARAGRAPH_\nKristiina Ojuland oli abielus vandeadvokaadi ja diplomaadi Erik Siiguriga. _NEWLINE_Praegu on Ojuland vabaabielus \xc3\xa4rimehe ja poliitiku Raimo K\xc3\xa4oga. Ojulandil ei ole lapsi. Raimo K\xc3\xa4ol on ka seaduslik abikaasa, kellest ta pole lahutatud._NEWLINE_Ojuland oskab v\xc3\xb5\xc3\xb5rkeeltest inglise, vene ja prantsuse keelt.'